Imtella' Diċembru 15, 2021 Ir-Russja ġiet ordnata li tħallas €370,000 f'kumpens lil mara wara li r-raġel tagħha ħadha f'foresta u qatgħalha jdejha. Il-Qorti Ewropea tad-Drittijiet tal-Bniedem qalet li r-Russja naqset milli tiġġieled il-vjolenza domestika u ordnat lill-pajjiż biex jikkumpensa lil erba' nisa li sfaw vittmi ta' vjolenza domestika b'mod brutali. Wieħed mill-każijiet huwa ta' Margarita Gracheva li kienet inħatfet minn żewġha u attakkaha b'mannara fl-2017. Hija kienet diġà rrapportat lil żewġha lill-pulizija iżda kienu injorawha. L-eks raġel tagħha, Dmitry Grachew kien instab ħati u ntbagħat 14-il sena ħabs. Il-Qorti qalet lill-pajjiż biex jagħmel il-bidliet meħtieġa kontra l-vjolenza domestika b'mod urġenti. Saħqet li fir-Russja, il-vjolenza domestika fil-konfront tan-nisa hija xokkanti u l-pajjiż qed jikser żewġ artiki tal-Konvenzjoni Ewropea dwar id-Drittijiet tal-Bniedem. Saħqet li l-każ ta' Gracheva wera kif il-liġijiet tar-Russja wasslu biex ma qabdux il-każ ta' vjolenza domestika fi stadju bikri u dan wassal biex il-mara sofriet feriti fiżiċi. Fl-2017, il-President Vladimir Putin iffirma liġi li ttaffi l-pieni għall-vjolenza domestika u l-każijiet ta' dawk il-vittmi li ma jkollhomx bżonn kura l-isptar ma baqgħux jitqiesu bħala reati kriminali.